Passasier wou vliegtuig aan die brand steek | Maroela Media
Airbus A319 van Shenzhen-lugredery Foto: “Shenzhen Airlines” deur Micah Sittig – oorspronklik op Flickr geplaas as “Shenzhen Airlines”via Wikimedia Commons
ŉ Passasier het Sondag probeer om ŉ brand te stig in ŉ vliegtuig, met meer as 100 persone aan boord.
Die onbekende man het omstreeks 01:00 gepoog om met petrol en ŉ sigaretaansteker die brand te stig in die vliegtuig van Shenzhen-lugredery. Die bemanning en passasiers het hom oorweldig, berig China Central Television.
Die vliegtuig het by Guangzhou-lughawe in die suide van China geland, sowat 130 km van Hong Kong. Altesaam 95 passasiers en nege bemanningslede het met glybane die vliegtuig verlaat, het Xinhua-nuusagentskap berig.
Die voorval is ŉ ernstige breuk in sekuriteit by Taizhou-lughawe. China verbied enige passasier om sigaretaanstekers of vlambare vloeistof, insluitend alkohol, by hulle te hou.
Twee passasiers is beseer en is na ŉ hospitaal geneem.
Die oortreder word aangehou op aanklag dat hy “chaos veroorsaak” het.